เนท ซิลเวอร์ พ่อมดการคำนวนแห่งการเลือกตั้งในสหรัฐฯ
ผลการเลือกตั้งประธานาธิบดีสหรัฐฯ สัปดาห์ที่ผ่านมา นอกจากเป็นความสำเร็จของนายบารัก โอบามาแล้ว ชายหนุ่มอีกรายอย่าง เนท ซิลเวอร์ ผู้ใช้หลักคณิตศาสตร์มาคำนวนผลการเลือกตั้งได้อย่างแม่นยำ จนสื่อยกให้เป็นผู้ชนะอีกรายในการเลือกตั้งที่มีผู้จับตาไปทั่วโลกช่วงโค้งสุดท้ายก่อนการเลือกตั้ง ประธานาธิบดีสหรัฐฯ สื่อทั่วโลกต่างพร้อมใจรายงานว่า การชิงชัยจะเป็นไปอย่างสูสี มีเพียง เนท ซิลเวอร์ เจ้าของบล็อก FiveThirtyEight.com เท่านั้นที่ชี้ว่าโอกาสที่ นายบารัก โอบาม่าจะชนะอย่างถล่มทลายมีถึงร้อยละ 91 จากการคำนวนผลโพลสำนักต่างๆ ด้วยหลักการทางคณิตศาสตร์ ซึ่งผลปรากฏว่าการนับคะแนนทั้ง 50 รัฐ และเขตปกครองพิเศษโคลัมเบีย เป็นไปตามการคาดการณ์ของเขาทั้งสิ้น รวมถึงความแม่นยำในการทำนายผลการเลือกตั้งวุฒิสมาชิก 31 จาก 33 รัฐ จนวันนี้เขากลายเป็นคนดังในสหรัฐฯ โดย จอน สจ๊วร์ต พิธีกรรายการ The Daily Show ถึงกับกล่าวว่า เนท ซิลเวอร์ เป็นเทพเจ้าแห่งคณิตศาสตร์เลยทีเดียว เนท ซิลเวอร์ มีแววอัจฉริยะทางตัวเลขตั้งแต่เด็ก ด้วยการคำนวณเลขติดลบในใจได้ตั้งแต่อายุ 4 ขวบ ต่อมาเข้าศึกษาด้านเศรษฐศาสตร์ในมหาวิทยาลัยชิคาโก ที่นั่นเขาใช้ความสามารถด้านตัวเลขคิดระบบการคำนวนความสามารถของผู้เล่นในทีมเบสบอล จนต่อมาได้นำหลักการมาใช้กับการเมืองผ่านทางเว็บบล็อก FiveThirtyEight.com โดยในการเก็งผลเลือกตั้งเมื่อปี 2008 เขาทายการนับคะแนนถูกต้องใน 49 จาก 50 รัฐ และทายการเลือกตั้งวุฒิสมาชิกถูกทั้ง 35 รัฐ จนนิตยสารไทม์ ยกให้เขาเป็นหนึ่งในร้อยผู้ทรงอิทธิพลของโลกเมื่อปี 2009 ในการเลือก ตั้งปี 2012 ที่ผ่านมา เนท ซิลเวอร์ ต้องพบกับความท้าทายอย่างมาก เพราะหลังจบการโต้วาทีครั้งแรกที่โพลทุกสำนักชี้ว่าความนิยมของนายโอบาม่า เริ่มตามหลัง แต่เขายังคงยืนยันว่าโอกาสของโอบาม่ายังมากกว่าเมื่อพิจารณาจากคะแนนนิยมใน รัฐสวิงสเตทอย่างโอไฮโอ จนเขาถูกสื่อที่สนับสนุนฝ่ายรีพับลิกันโจมตี และขุดคุ้ยการเป็นคนรักเพศเดียวกันของเขา แต่ปรากฏว่าเขาเป็นเพียงผู้เดียวที่ทำนายผลการเลือกตั้งในรัฐสวิงสเตทถูกหมด ทั้ง 9 รัฐ จนหนังสือ The Signal and the Noise ที่เผยหลักการคำนวนของเขาขึ้นอันดับ 2 เว็บไซต์ amazon.com ทำยอดขายเพิ่มขึ้นร้อยละ 850 ใน 24 ชั่วโมง ความสำเร็จครั้งนี้ทำให้ เนท ซิลเวอร์ ในวัย 34 ปีกลายเป็นบุคคลสาธารณะ สื่อยกเขาให้เป็นผู้ทำให้การคำนวณกลับมาน่าหลงใหลอีกครั้ง ซึ่งเขาชี้หลักการของเขาไม่ได้ต่างจากที่คนใช้พยากรณ์อากาศ ซึ่งงานของพวกเขามีผลต่อชีวิตผู้คนยิ่งกว่า แต่อย่างน้อยชื่อเสียงจาการทำนายผลการเลือกตั้งครั้งนี้ จะทำให้สังคมตระหนักถึงความสำคัญของหลักวิชาการคำนวนมากกว่าที่เป็นอยู่ 
 ผลการเลือกตั้งประธานาธิบดีสหรัฐฯ สัปดาห์ที่ผ่านมา นอกจากเป็นความสำเร็จของนายบารัก โอบามาแล้ว ชายหนุ่มอีกรายอย่าง เนท ซิลเวอร์ ผู้ใช้หลักคณิตศาสตร์มาคำนวนผลการเลือกตั้งได้อย่างแม่นยำ จนสื่อยกให้เป็นผู้ชนะอีกรายในการเลือกตั้งที่มีผู้จับตาไปทั่วโลก
บารัค โอบาม่า,สหรัฐฯ,เนท ซิลเวอร์,เลือกตั้ง